CELEX: 62019CA0363
Language: ro
Date: 2020-09-10 00:00:00
Title: Cauza C-363/19: Hotărârea Curții (Camera a zecea) din 10 septembrie 2020 (cerere de decizie preliminară formulată de Patent- och marknadsdomstolen vid Stockholms tingsrätt – Suedia) – Konsumentombudsmannen/Mezina AB [Trimitere preliminară – Siguranța alimentară – Mențiuni nutriționale și de sănătate înscrise pe produsele alimentare – Regulamentul (CE) nr. 1924/2006 – Articolele 5 și 6 – Justificarea științifică a mențiunilor – Dovezi științifice general acceptate – Articolul 10 alineatul (1) – Articolul 28 alineatul (5) – Regim tranzitoriu – Practici comerciale neloiale ale întreprinderilor față de consumatori în cadrul pieței interne – Directiva 2005/29/CE – Articolul 3 alineatul (4) – Raportul dintre dispozițiile Directivei 2005/29 și alte norme ale Uniunii care reglementează aspecte specifice ale practicilor comerciale neloiale]

16.11.2020   
            
            
               RO
            
            
               Jurnalul Oficial al Uniunii Europene
            
            
               C 390/10
            
         
      Hotărârea Curții (Camera a zecea) din 10 septembrie 2020 (cerere de decizie preliminară formulată de Patent- och marknadsdomstolen vid Stockholms tingsrätt – Suedia) – Konsumentombudsmannen/Mezina AB
      (Cauza C-363/19) (1)
      
      (Trimitere preliminară - Siguranța alimentară - Mențiuni nutriționale și de sănătate înscrise pe produsele alimentare - Regulamentul (CE) nr. 1924/2006 - Articolele 5 și 6 - Justificarea științifică a mențiunilor - Dovezi științifice general acceptate - Articolul 10 alineatul (1) - Articolul 28 alineatul (5) - Regim tranzitoriu - Practici comerciale neloiale ale întreprinderilor față de consumatori în cadrul pieței interne - Directiva 2005/29/CE - Articolul 3 alineatul (4) - Raportul dintre dispozițiile Directivei 2005/29 și alte norme ale Uniunii care reglementează aspecte specifice ale practicilor comerciale neloiale)
      (2020/C 390/13)
      Limba de procedură: suedeza
      
         Instanța de trimitere
      
      Patent- och marknadsdomstolen vid Stockholms tingsrätt
      
         Părțile din procedura principală
      
      
         Reclamant: Konsumentombudsmannen
      
         Pârâtă: Mezina AB
      
         Dispozitivul
      
      
                  1)
               
               
                  Articolul 5 alineatul (1), articolul 6 alineatele (1) și (2), articolul 10 alineatul (1), precum și articolul 28 alineatul (5) din Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare, astfel cum a fost modificat prin Regulamentul (CE) nr. 107/2008 al Parlamentului European și al Consiliului din 15 ianuarie 2008, trebuie interpretate în sensul că, în cadrul regimului tranzitoriu prevăzut la această din urmă dispoziție, sarcina probei și nivelul probatoriu cerut în materia mențiunilor de sănătate prevăzute la articolul 13 alineatul (1) litera (a) sunt reglementate de regulamentul menționat, care impune operatorului din sectorul alimentar în cauză să fie în măsură să justifice mențiunile pe care le utilizează prin dovezi științifice general acceptate. Aceste mențiuni trebuie să se întemeieze pe elemente obiective care beneficiază de un consens științific suficient.
               
            
                  2)
               
               
                  În caz de conflict între dispozițiile Regulamentului nr. 1924/2006, astfel cum a fost modificat prin Regulamentul nr. 107/2008, și cele ale Directivei 2005/29/CE a Parlamentului European și a Consiliului din 11 mai 2005 privind practicile comerciale neloiale ale întreprinderilor de pe piața internă față de consumatori și de modificare a Directivei 84/450/CEE a Consiliului, a Directivelor 97/7/CE, 98/27/CE și 2002/65/CE ale Parlamentului European și ale Consiliului și a Regulamentului (CE) nr. 2006/2004 al Parlamentului European și al Consiliului („Directiva privind practicile comerciale neloiale”), dispozițiile acestui regulament prevalează și se aplică practicilor comerciale neloiale în materia mențiunilor de sănătate, în sensul regulamentului respectiv.
               
            
         (1)  JO C 246, 22.7.2019.